**Latvijas Republikas ārlietu ministra un Japānas ārlietu ministra**

**kopīgs paziņojums**

**2021. gada 2. jūlijā Rīgā tikās Latvijas Republikas ārlietu ministrs V. E. Edgars Rinkēvičs un Japānas ārlietu ministrs V. E. Tošimicu Motegi un sniedza šādu paziņojumu.**

**Attiecību pārskats**

Latvija un Japāna ir līdzīgi domājošas partneres, kuras vieno kopīgs stingrs atbalsts brīvības, demokrātijas, cilvēktiesību ievērošanas, tiesiskuma un efektīva multilaterālisma pamatvērtībām un principiem. Abas puses ir gatavas arī turpmāk stiprināt divpusējās attiecības politikas, ekonomikas, kultūras un citās jomās.

Šogad atzīmējam abu nāciju draudzīgo attiecību simtgadi, kas aizsākās 1921. gadā. Šo gadu gaitā Latvija un Japāna ir visos līmeņos izveidojušas stipras diplomātiskās attiecības un aktīvu politisko dialogu. Abas puses atsauca atmiņā Viņu Majestāšu Japānas imperatora un imperatores valsts vizīti Latvijā 2007. gadā un Japānas premjerministra vizīti Latvijā 2018. gadā, kā arī Latvijas Valsts prezidenta vizīti Japānā 2019. gadā. Šīs vizītes atspoguļoja lieliskas, ilgstošas divpusējās attiecības un savstarpēju sapratni.

**Politiskais dialogs un sadarbība**

Latvija un Japāna turpinās strādāt, lai stiprinātu politisko sadarbību, veicinot regulāras tikšanās un dialogu. Tas ietver dažāda veida draudzīgu apmeklējumu apmaiņu starp abu valstu valdībām un likumdevējām iestādēm, kā arī vietējām pašvaldībām un tikšanās starptautisku un reģionālu pasākumu laikā, kad tas iespējams. Abas puses regulāri rīkos konsultācijas par savstarpēji interesējošiem jautājumiem, tostarp “3+1” Baltijas-Japānas Sadarbības dialoga laikā.

Atsaukdamās uz Japānas un Eiropas Savienības stratēģisko partnerību, abas puses uzsvēra, cik svarīgs ir ES un Japānas Stratēģiskās partnerības līgums un ES-Japānas Ekonomiskās partnerības līgums (EPL), kas paver iespējas Latvijas un Japānas politiskās un ekonomiskās sadarbības paplašināšanai. Pamatojoties uz ES un Japānas Partnerību ilgtspējīgai savienojamībai un kvalitatīvai infrastruktūrai, abas puses atzina, ka nepieciešams veicināt ilgtspējīgu, visaptverošu un noteikumos balstītu Eiropas un Āzijas savienojamību.

Latvija un Japāna atzina 27. maijā rīkotās ES un Japānas galotņu tikšanās svarīgumu. ES un Japānas Zaļās savienības uzsākšana paātrinās kopīgu rīcību, lai sasniegtu klimata un vides mērķus, un sniedz divpusējās sadarbības iespējas šajā virzienā. Ministri arī atkārtoti uzsvēra, ka viņiem ir kopējs viedoklis par dažādiem ārpolitikas jautājumiem, kas atspoguļots ES un Japānas Kopīgajā paziņojumā pēc 27. maijā notikušās ES un Japānas galotņu tikšanās.

Ministri apmainījās viedokļiem par cilvēktiesībās un tiesiskumā balstītas starptautiskās kārtības jautājumiem. Vadoties pēc kopīgajām iezīmēm, kas raksturīgas mūsu pieejai šim reģionam, Latvija un Japāna aktivizēs sadarbību brīva un atklāta Indijas un Klusā okeāna reģiona labā, – tiesiskumā un demokrātiskās vērtībās balstītu iekļaujošu sadarbību. Abas puses arī pauda vēlmi izzināt iespējas sadarbības stiprināšanai, lai veicinātu palīdzību ES Austrumu partnerības un Centrālāzijas valstīm attīstības jomā.

Latvija un Japāna pilnībā atbalsta noteikumos balstītu starptautisko sistēmu, kur Apvienoto Nāciju Organizācijai ir galvenā nozīme globālu izaicinājumu risināšanā. Abas puses atzina, ka nepieciešams kopīgi cīnīties pret Covid-19 pandēmiju un tās sekām un sadarboties, sniedzot pienesumu atlabšanā pēc pandēmijas. Ministri pauda vēlmi stiprināt dialogu un sadarbību daudzpusējos un reģionālos forumos par savstarpēji interesējošiem jautājumiem, tai skaitā atbruņošanos, ieroču neizplatīšanu, dezinformācijas apkarošanu un ANO reformu.

Ministri uzsvēra, cik svarīgs ir nepārtraukts Eiropas un Āzijas dialogs, tai skaitā Āzijas un Eiropas sanāksmju (asem) formātā. Ministri uzsvēra cieša NATO un Japānas politiskā dialoga nozīmību, it īpaši realizējot Individuālās partnerības un sadarbības programmu un praktiski sadarbojoties, lai risinātu globālos drošības izaicinājumus, tai skaitā sadarbībā ar NATO Stratēģiskās komunikācijas izcilības centru (StratCom).

**Ekonomiskā sadarbība**

Latvija un Japāna atzina viena otru par uzticamām tirdzniecības partnerēm un augstu novērtēja tirdzniecības un investīciju izaugsmi, īpaši transporta un enerģijas nozarē, uzsverot *Mitsui & Co., Ltd.* veiktās investīcijas uzņēmumā “Rīgas universālais termināls” un *MM Capital Infrastructure Fund* investīcijas AS “Conexus Baltic Grid”.

Ministri uzsvēra EPL nozīmi Latvijas un Japānas tirdzniecības sakaru stiprināšanā un rosināja uzņēmējus efektīvi izmantot šo līgumu. Tiecoties attīstīt reģionālus transporta mezglus, tranzīta maršrutus un kravu izplatīšanas centrus, kas savieno Eiropas un Āzijas tirgus, ministri atzina, ka pastāv potenciāls turpmākai sadarbības paplašināšanai transporta nozarē, tai skaitā viedajā mobilitātē un loģistikā. Attiecībā uz plašāko reģiona infrastruktūras projektu “Rail Baltica” ministri mudināja uzņēmējus izmantot sadarbības iespējas.

Turklāt tūrisms, dzīvības zinātnes, IKT, tai skaitā mākslīgais intelekts, medicīnas tehnoloģijas un virtuālās un paplašinātās realitātes un risinājumi medicīnas studijās un zaļās tehnoloģijas arī ir jomas, kur var apsvērt turpmākas sadarbības iespējas.

Ministri atcerējās pagājušā gada veiksmīgo Latvijas un Japānas sadarbību “5G Techritory Forum” laikā, kur tās dalījās 5G tehnoloģiju attīstības un izmantošanas nākotnes redzējumā, pieejās un praksē. Abas puses bija vienisprātis, ka jāpēta savstarpēji izdevīgas sadarbības iespējas šajā formātā.

**Kultūras un sociālā sadarbība**

Ministri atzina, ka ir svarīgi turpināt attīstīt Latvijas un Japānas kultūras sakarus un tiešus personiskus kontaktus, kā arī sadarbību izglītības jomā. Ministri pauda nepieciešamību iesaistīt jaunatni un izteica kopēju vēlmi turpināt sarunas par Darba brīvdienu shēmas līgumu cerībā, ka ceļot pāri robežām reiz būs iespējams kā iepriekš. Ministri izteica apņemšanos veicināt divpusēju apmaiņu sporta un kultūras jomā.

Abas puses atbalstīja drošu 2020. gada Olimpisko un Paralimpisko spēļu rīkošanu šovasar Tokio, tā simbolizējot globālo vienotību Covid-19 pārvarēšanā, un sagaida izstādi Expo 2025, kas paredzēta Osakā, Japānas Kansai reģionā.

**Noslēguma piezīmes**

Ministri pauda kopīgu apņēmību aktivizēt sadarbību politikas, ekonomikas un kultūras jomā, sagaidot abu nāciju sadraudzības nākamo simtgadi.